Tübingen

duimnael|regs

Tübingen is 'n stad in die Duitse deelstaat Baden-Württemberg met sowat 92 000 inwoners in 2020. Die stad lê suidelik van Stuttgart en langs die Neckar-rivier, tussen die noordelike Swartwoud en die Swabiese Alb. Tübingen is bekend om die Universiteit van Tübingen.

 Geskiedenis 
Tübingen word vir die eerste keer in 1078 vermeld en kry stadsregte in 1231. Dit behoort vroeër aan die keurvorste van Tübingen en in 1342 gaan eienaarskap oor na die grawe van Württemberg. Die ontwikkeling en verdere geskiedenis van die stad is nou verweef met die lewe van die Eberhard-Karls-Universiteit wat later die Universiteit van Tübingen sou word. 

Tübingen is dan ook bekend vanweë die vele geleerdes van naam en faam wat aan dié Universiteit (opgerig in 1477) studeer en doseer. Van hulle was die hervormer Philipp Melanchton, die botanikus Leonhart Fuchs, die astronoom Johannes Kepler, die filosoof Ernst Bloch en die sosioloog Ralf Dahrendorf. Tot die bekendste professore van die katolieke teologiese fakulteit (begin 1817) behoort die teoloog Joseph Ratzinger, wat in 2005 tot pous verkies is. 

'n Bekende instelling is verder die Evangeliese Fakulteit, sedert eeue die sentrale protestantse teologiese opleiding in Baden-Württemberg. Beroemde Duitsers soos die digters Friedrich Hölderlin, Eduard Mörike en Wilhelm Hauff, die filosowe Georg Hegel en Friedrich von Schelling en die teoloog Johann Valentin Andreae het hier studeer.

Beroemde lutherse teoloë soos Ferdinand Christian Baur en Jürgen Moltmann en die retorikus Walter Jens was as professore aan die universiteit verbonde. Die universiteitsbiblioteek  bevat meer as 1600 boeke, wat voor 1501 gedruk is, en sowat 5500 manuskripte. Daar is diverse musea, waaronder die klooster Bebenhausen en die Theodor-Haering-Huis (o.m. dokumente betreffende die geskiedenis van die universiteit).

Met die Verdrag van Tübingen (1514) word die eiendomsreg van Württemberg gekodifiseer. Tydens die Tweede Wereldoorlog bly Tübingen grotendeels gespaar van bombardemente, sodat die stad tot vandag 'n onbeskadigde historiese binnenstad het.

Bronne
 Württembergisches Städtebuch. von Erich Keyser. Kohlhammer, Stuttgart 1961, DNB 454817088.
 Beschreibung des Oberamts Tübingen. Stuttgart, Lindemann, 1867. Bissinger, Magstadt (bei Stuttgart) 1970, DNB 730312054 (in Fraktur).
 Klaus Beyrer (Hrsg.): Die Reise nach Tübingen. Stadtansichten zwischen 1700 und 1850. Narr Verlag, Tübingen 1987, .

 Eksterne skakels 
 Tübingen se webwerf